Afrikaans is Groot: ‘Konserte is veilig’Die konsertreeks van Afrikaans is Groot (AIG), wat Vrydag in Pretoria begin, sal veilig wees en effektiewe maatreëls is in plek om dit te verseker. Barnard Beukman, woordvoerder van AIG, het gesê mense het navraag gedoen oor of dit veilig is om die konserte by te woon na berigte dat die ANC-jeugliga ŉ vreedsame protesaksie tydens die konsertreeks beplan. “AIG wil dit graag onder die aandag van konsertgangers bring dat die ANC-jeugliga geen melding van ŉ betoging gemaak het in die verklaring wat uitgereik is nie. Geen aansoek om ŉ betoging te hou is nog by die owerhede ingedien nie – minstens sewe dae voorafkennis is nodig,” het Beukman gesê. Volgens Beukman het die ANC-jeugliga se tak wat die verklaring uitgereik het aan AIG bevestig dat daar geen finale besluit oor enige protesaksie geneem is nie en dat dit tans net oorweeg word. “Geen amptelike aansoek is nog ingedien nie. Die moontlikheid van ŉ optog is nie in die verklaring genoem nie. Slegs vreedsame protes word oorweeg en geen ontwrigting van enige aard nie.” Beukman het gesê AIG bly op hoogte van die algemene veiligheidsituasie en sal betyds kommunikeer as enigiets verander. “Konsertgangers kan dus met ŉ geruste hart na die konsert uitsien en hulleself gereed maak vir ŉ uitsonderlike musiekervaring. Dit kan ook bevestig word dat die uitvoerende burgemeester van Tshwane, Kgosientso Ramokgopa, ŉ uitnodiging aanvaar het om een van die konserte by te woon.”